Wojerecy (SN). Wojerowska biblioteka Brigitty Reimann je koronapandemije dla dale zawrjena, swojich čitarjow pak nochce zhubić. Tak su tam čas wužiwali namakać poskitki, kotrež móža zajimcy přiwšěm wužiwać. Wobłuk digitalnych poskitkow je nětko rozšěrjeny. Za wšěch tych, kotřiž chcedźa nowu rěč nawuknyć abo hižo wobstejace znajomosće cuzeje rěče rozšěrić, maja tam wosebitosć. To płaći za němčinu jako cuzu rěč, za jendźelšćinu, španišćinu, francošćinu a italšćinu na wšitkich rěčnych schodźenkach.
Z nowej, bjezpłatnej eLearning platformu LinguaTV móža wšitcy přizjewjeni wužiwarjo biblioteki z pomocu widejow so z cuzej rěču zaběrać. Za to njetrjebaja do biblioteki přińć. Poskitk wužiwać hodźi so wot doma. Kursy su zestajene z widejow, zwučowanjow, wuknjenskich hrow a treninga za wokable.
szl_Latn pol_Latn